KIRJALLINEN KYSYMYS E-3469/01

esittäjä(t): Daniela Raschhofer (NI) komissiolle

(14. joulukuuta 2001)

Aihe: Keskustelu komission jäsenen Günter Verheugenin kanssa 14. marraskuuta 2001 Strasbourgissa

Komission puheenjohtajan Prodin ja laajentumisesta vastaavan komission jäsenen Günter Verheugenin esitellessä laajentumisen nykyistä tilannetta käsittelevää välikertomusta 14. marraskuuta 2001 Strasbourgissa kysyttiin jälkimmäiseltä Euroopan yhteisöjen tilintarkastustuomioistuimen Phare- ja Tacis-ohjelmia koskevasta kritiikistä.

Tilintarkastustuomioistuin kritisoi kertomuksessaan sitä, ettei Phare- ja Tacis-ohjelmien tulosten arviointiin ole vieläkään sisäisiä kriteereitä KIE- ja UIV-maiden ydinvoimaloiden turvallisuuden lisäämiseksi. Kun Verheugenilta kysyttiin kantaa tilintarkastustuomioistuimen kritiikkiin, hän totesi, ettei ollut tietoinen kritiikistä. Kuitenkin hänen oma toimintayksikkönsä on vastannut tilintarkastustuomioistuimen vuosikertomuksen 2000 kyseiseen kappaleeseen (5.48 kohta), jossa komissio toteaa, että jos jäsenyyteen liittyviä neuvotteluita voidaan jatkaa ilman virallisia EU:n turvallisuusstandardeja koskevia sääntöjä, tulisi myös komission Phare- ja Tacis-ohjelmien tulosten arvioinnin olla mahdollista ilman tilintarkastustuomioistuimen edelleen vaatimia sääntöjä.

Viittaan tähän vuoropuheluun ja pyydän komissiolta vastauksia seuraaviin kysymyksiin:

1. Voidaanko katsoa, että komission jäsenen ja hänen oman toimintayksikkönsä välinen tiedonvälitys ja viestintä eivät toimi parhaalla mahdollisella tavalla ja että komission jäsen ei sen takia ollut tietoinen tilintarkastustuomioistuimen kritiikistä?

2. Voidaanko päinvastaisessa tapauksessa olettaa, että komission jäsen ei pidä tilintarkastustuomioistuimen kritiikkiä merkityksellisenä?

Günter Verheugenin komission puolesta antama vastaus

(26. helmikuuta 2002)

Komissio esitti vuoden 2001 kertomuksensa edistymisestä liittymisvalmisteluissa(1) parlamentille 13. marraskuuta 2001. Tilintarkastustuomioistuin esitti parlamentille samana päivänä vuoden 2000 vuosikertomuksensa toisessa esityslistan kohdassa ja eri henkilöiden läsnä ollessa. Kyseistä asiaa käsiteltiin pikemminkin tilintarkastustuomioistuimen kertomuksen 5. luvussa, jonka otsikkona on Ulkoiset toimet, kuin 6. luvussa Laajentuminen. Lisäksi vuoden 2000 vuosikertomus koskee ajanjaksoa, joka edelsi komission vastuiden uudelleenjärjestelyä ja vastuun Phare-ydinturvallisuusohjelmasta siirtämistä laajentumisasioiden pääosastolle.

Komissio pitää tilintarkastustuomioistuinta sekä sen roolia ja vastuita erittäin tärkeinä toimielinten puitteissa. Komissio pyrkii jatkuvasti vastaamaan kattavasti tilintarkastustuomioistuimen havaintoihin sekä panemaan sen suositukset täytäntöön.

Komissio painotti jo välittömässä suullisessa vastauksessaan kysymykseen, joka tuli esille edellä mainitun keskustelun aikana, perustavaa laatua olevaa ongelmaa, joka piilee tilintarkastustuomioistuimen esittämien havaintojen taustalla. Yhteisö ei ole koskaan kehittänyt ydinenergian käyttöä koskevia yhdenmukaisia turvallisuusstandardeja. Päinvastoin neuvosto on toistuvasti korostanut, että ydinenergiantuotantoa koskevaa toimivaltaa ei pitäisi siirtää jäsenvaltioiden lainsäädännöstä yhteisötasolle. Tästä ankarasta kannasta huolimatta jäsenvaltiot ovat pyytäneet komissiota edistämään ydinturvallisuutta Keski- ja Itä-Euroopan maissa (KIE-maissa) ja uusissa itsenäisissä valtiossa (NIS).

Näin ollen Phare- ja Tacis-tukea ydinvoima-alalla ei voida mitata olemassa olemattoman yhteisön kriteerin perusteella, vaan sitä voidaan ainoastaan suunnitella ja arvioida käyttäen perustana parasta mahdollista kansainvälistä teknistä ja tieteellistä neuvontaa sekä käytettävissä olevia turvallisuuskäytäntöjä. Lisäksi toimeenpanovaiheessa komissio ponnistelee jatkuvasti parantaakseen johdonmukaisia kriteerejä rahoitustuen tehokkuuden säilyttämiseksi ja parantamiseksi siitä huolimatta, että jäsenvaltioiden ottama kanta aiheuttaa vaikeuksia.

On täysin selvää, että ydinturvallisuus KIE-maissa ja uusissa itsenäisissä valtioissa on parantunut vuodesta 1989 lähtien kaikkien mukana olevien osapuolten yhteisten ponnistelujen ansioista.

(1) COM(2001) 700 lopullinen.